'Goeie opkoms' by Pik se roudiens verwag | Maroela Media
Wyle oudmin. Pik Botha.
'n Redelike opkoms word Dinsdagoggend by oudmin. Pik Botha se begrafnis in die noorde van Pretoria verwag.
Die gewese minister van buitelandse sake is Vrydagoggend 12 Oktober in 'n hospitaal in Centurion in die ouderdom van 86 jaar oorlede. Hy en sy tweede vrou, Ina, het in die Wonderboom-omgewing van Pretoria gewoon.
Sy oudste seun, Roelof, sê net 'n vriend van sy pa sal tydens die teraardebestelling 10:00 in die Heatherdale-begraafplaas iets oor die ontslape minister sê.
In die NG kerk Wonderpark in Berglaan, Akasia, waar die roudiens om 11:00 begin, sal Vic Zazeraj, op sy dag Botha se privaat sekretaris, en die politieke ekonoom Moeletsi Mbeki hulde aan hom bring.
"Ons het nie die roudiens geadverteer nie," het Roelof Maandag gesê, "maar ons verwag redelik [baie] mense." Onder hulle is Roelof se oudste seun en Botha se oudste kleinseun, ook Roelof, 'n waagkapitalis, wat spesiaal uit Amerika kom om afskeid van sy oupa te neem.
Hy sê Botha se vrou vaar goed in die omstandighede omdat sy etlike weke gehad het om haar op die onvermydelike voor te berei toe dit duidelik begin word het haar man se einde is naby.
Roelof vertel intussen al het heelwat mans in die familie die name Roelof Frederik gekry, was daar net een Pik. "Toe hy klein was, so vier of vyf, het hy eenkeer 'n doop bygewoon in 'n wit hempie met 'n manelpakkie wat te klein was vir hom. Iemand het gesê hy lyk soos 'n pikkewyn en 80 jaar later was sy bynaam steeds Pik."
"goeie opkoms" klink so al of dit na 'n rugby wedstryd verwys word
weereens sterkte aan pik se familie, 'n waardige man het heen gegaan
ag ek laat weet maar net dat ek dit nie sal bywoon nie
Ek sal ongelukkig ook nie daar wees nie.
Hy vat verseker baie geheime saam hom graf toe! My man se oupa was n raadgewer vir die president daardie tyd en tot met sy dood het hy gese Suid Afrikaaners sal skrik om te weet wat ALLES daai tyd beplan was!